咪葡萄!反骨仔高圖爾斯有名模新歡姊弟戀
近排形象勁插水嘅皇家馬德里門神泰拔高圖爾斯,趁住周中西班牙盃唔使擔正,似乎又有機會可以抽空陪佢個新名模女友喎!事關西班牙八卦雜誌影到26歲佢近排同西班牙32歲靚女主播卡妮露密會開餐,拍住拖去食日式料理,唔通佢愈反骨就愈有運行?
身為比利時國家隊門將嘅泰拔高圖爾斯,由早年離開母會馬體會開始,到過檔車路士,以至依家去到效力皇馬,佢最鍾意就係用把「臭口」講前東家是非,搞到形象持續插水,近排更係跌入新低點。不過,你有你鬧,佢有佢行運,依家去到「銀河艦隊」仲搶埋基羅拿華斯正選,球員生涯成就不斷創新高。
感情方面,高圖爾斯都算係賤男一族,2014年試過偷食國家隊隊友奇雲迪布尼女友,搞到幾乎畀比利時國家隊踢走,好彩之後迪布尼幫佢求情先冇事。到2017年4月,高圖爾斯又同當時陀住佢第2個BB已經8個月嘅女友瑪達杜明高斯和平分手,之後就聲稱冇再拍拖。
至於今次同佢扯上關係嘅卡尼露,係模特兒兼電視節目主持,之前同過至少3個運動員拍拖,又係感情生涯混亂一族,今次佢同高圖爾斯撻着,真係夾到震喎。
支持本地運動員,一齊去「睇體」!
https://bit.ly/2DxX4XI
東網體育FB同你追實體壇每個精彩時刻!
http://bit.ly/2ecTF2A